《一笑山琴月盘倚醉石》
明代·张宁

迢迢郁林州，渺渺扶馀国。截断洞庭波，苍茫古颜色。

空庭悬磬白日孤，四无完壁生蘼芜。残刓败纽钟鼎破，棱层断骨蛟龙枯。

不堪元亮眠，不下元章拜。醉来半倚醒半凭，侧对青山不相碍。

弹琴声益清，候月影先在。空山寂无人，兀立如有待。

昔为谁家物，今为吾所爱。今来古往复几年，问石不语心茫然。

失亦不足悲，得亦不足怜。世间万物皆暂有，大梦未觉争媸妍。

李文饶，牛僧孺，爱物何同爱身异。间关进退互不持，纵有珍奇焉足计。

载鼓纷亭操，载歌谪仙词。青天湛湛知音少，一曲秋风两鬓丝。

作者简介：张宁（1426—1496）字靖之，号方洲，一作芳洲，浙江海盐人，明朝中期大臣。景泰五年进士，授礼科给事中。丰采甚著，与岳正齐名，英宗尝称为“我张宁”云。成化中出知汀州，先教后刑，境内利病悉罢行之。后为大臣所忌，弃官归，公卿交荐，不起。能诗画、善书法，著有《方洲集》等。